El corteo xe formà da 'na diexéna de inbarcasión tìpeghe venesiane a remi, infra łe quałe łe bissone che xe uxàe soło in sto tipo de ocaxión, co' vogadóri e figuranti in costume d'epoca, infra i quałi el Doxe e Caterina Cornaro. Łe barche desfiła in una prusisión che parte dal Basin de San Marco e parcore tuto 'l Canal Grando fin al Ponte de ła Costitusion, par po' tornar indrìo fin al pónto de arivo de łe gare a remi, ła Machina, palco gałegiante costruìo danànsi a Ca' Foscari, intra i aplauxi de venesiani e foresti, che se giònda el spetacoło da łe rive e da łe dimore privàe che se afàsa su'l parcorso del corteo.